               EUROPSKA KOMISIJA
            Bruxelles, 4.12.2017.
            COM(2017) 731 final
            2017/0324(NLE)
            Prijedlog
            UREDBE VIJEĆA
            o privremenoj suspenziji autonomnih carina iz Zajedničke carinske tarife za određenu robu vrste koja će se ugraditi u zrakoplove ili upotrebljavati za njih te stavljanju izvan snage Uredbe (EZ) br. 1147/2002

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Uredbom Vijeća (EZ) br. 1147/2002 uvedena je privremena suspenzija autonomnih carina zajedničke carinske tarife za određenu robu uvezenu sa „svjedodžbama o plovidbenosti”. Potvrde o plovidbenosti (danas „potvrde o ovlaštenom vraćanju u uporabu”) izdavale su nacionalna tijela za zrakoplovstvo u državi u kojoj je zrakoplov registriran i njome se potvrđuje da su stavke ugrađene u zrakoplov proizvedene dosljedno odobrenom projektiranju u skladu sa zakonodavstvom u području zrakoplovstva koje je u tom trenutku bilo na snazi. Uredbom Vijeća (EZ) br. 1147/2002 pojednostavnjeni su postupci za bescarinski uvoz dijelova, komponenti i druge robe koja se upotrebljava za proizvodnju, popravke, održavanje, obnavljanje, prepravljanje ili prenamjene zrakoplova, a koji su se prethodno uvozili na temelju različitih suspenzivnih carinskih postupaka (primjerice postupaka „uporabe u posebne svrhe”, „unutarnje proizvodnje” ili „skladištenja”).

               Određene je odredbe te uredbe potrebno ažurirati kako bi se u obzir uzeo pravni i tehnološki razvoj. Konkretno, radi osiguravanja usklađenosti s razvojem u sektoru zrakoplovstva odredbe bi trebale upućivati na „potvrde o ovlaštenom vraćanju u uporabu” (to jest Obrazac 1 Europske agencije za sigurnost zračnog prometa (EASA) ili jednakovrijednu potvrdu), a ne na „potvrde o plovidbenosti”. Isto tako, pojam „original svjedodžbe” je zastario jer se potvrde sada izdaju u elektroničkom obliku.

               Nacionalna su tijela zauzela različita stajališta o tome može li se roba uvezena sa „svjedodžbom o plovidbenosti” i koja uživa pogodnosti suspenzije carina predviđene Uredbom (EZ) br. 1147/2002 upotrebljavati isključivo za civilne zrakoplove ili se može upotrebljavati za civilne i vojne zrakoplove. Potrebno je pojasniti te odredbe radi osiguravanja dosljednog tumačenja i jedinstvene provedbe. Stoga je predviđeno da se za dijelove namijenjene za vojne zrakoplove također dopusti primjena suspenzije carina uz uvjet da je uz njih priložena potvrda o ovlaštenom vraćanju u uporabu ili jednakovrijedna potvrda. Ovaj je prijedlog u skladu s carinskim zakonodavstvom o produljenju pojednostavnjenog okončanja postupka unutarnje proizvodnje za vojne zrakoplove budući da se člankom 324. stavkom 1. točkom (c) Provedbene uredbe Komisije (EU) 2015/2447 ne razlikuju civilni i necivilni zrakoplovi kad je riječ o pojednostavnjenom okončanju postupka unutarnje proizvodnje.

               Radi pravne sigurnosti i osiguravanja jedinstvene primjene propisa prijedlogom će se ovlastiti Komisiju za utvrđivanje popisa oznaka kombinirane nomenklature iz Uredbe Vijeća (EEZ) br. 2658/87 u koje je predmetna roba razvrstana i popisa potvrda koje se smatraju jednakovrijednima potvrdama EASA Obrazac 1. Prijedlogom će se omogućiti i brzo djelovanje ako je potrebno izmijeniti te popise oznaka ili potvrda.

               Radi pravne sigurnosti i jasnoće važeću bi uredbu trebalo staviti izvan snage, a ne mijenjati. Novom se predloženom uredbom pojašnjava, pojednostavnjuje i smanjuje administrativno opterećenje gospodarskih subjekata i carinskih administracija te podupire konkurentnost zrakoplovne industrije EU-a.

               •Dosljednost s postojećim odredbama politike u određenom području

               Mjerom se smanjuje administrativno opterećenje carinskih tijela država članica i gospodarskih subjekata u sektoru zrakoplovstva jer se smanjuje potreba za primjenom suspenzivnih carinskih režima poput povlaštenog tarifnog postupanja za robu zbog njezine uporabe u posebne svrhe, za unutarnju proizvodnju ili za carinsko skladištenje.

               •Dosljednost u odnosu na druge politike Unije

                  Prijedlog je u skladu s politikama Unije u području zrakoplovstva i temelji se na postupku uzajamnog priznavanja potvrda o ovlaštenom vraćanju između EU-a i trećih zemalja. Konkretno, prijedlog je u skladu s politikom Unije o zajedničkim pravilima u području civilnog zrakoplovstva i o osnivanju Europske agencije za sigurnost zračnog prometa (Uredba (EZ) br. 216/2008). Prijedlog je također u skladu s politikom Unije o kontinuiranoj plovidbenosti zrakoplova i aeronautičkih proizvoda, dijelova i uređaja (Uredba (EZ) br. 1321/2014) i o provedbenim pravilima za certifikaciju plovidbenosti i ekološku certifikaciju zrakoplova i s njima povezanih proizvoda, dijelova i uređaja te za certifikaciju projektnih i proizvodnih organizacija (Uredba (EZ) br. 748/2012).

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Pravna je osnova ovog prijedloga članak 31. Ugovora o funkcioniranju Europske unije (UFEU).

               •Supsidijarnost (za neisključivu nadležnost)

                  Predmet prijedloga je u isključivoj nadležnosti EU-a. Stoga se načelo supsidijarnosti ne primjenjuje.

               •Proporcionalnost

                  Prijedlog je u skladu s načelom proporcionalnosti. Ova Uredba ne prelazi ono što je potrebno za ostvarivanje ciljeva u skladu s člankom 5. stavkom 4. Ugovora o Europskoj uniji (UEU).

               •Odabir instrumenta

               U skladu s člankom 31. UFEU-a „Vijeće, na prijedlog Komisije, utvrđuje stope zajedničke carinske tarife”. Uredba je stoga jedini odgovarajući instrument.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Ex post evaluacija/provjera primjerenosti postojećeg zakonodavstva

                  Komisija usporedo s prijedlogom i u skladu s člankom 4. Uredbe Vijeća (EZ) br. 1147/2002 Vijeću podnosi izvješće o primjeni Uredbe. Zaključak izvješća koje se temelji na informacijama dobivenima od država članica za razdoblje od 2014. do 2016. jest da je temeljno obrazloženje tog pojednostavnjenja i suspenzije i dalje na snazi. Administrativno opterećenje gospodarskih subjekata i carinskih uprava znatno je smanjeno.

                  Prema rezultatima izvješća važeća je uredba i dalje relevantna i djelotvorna jer se njome smanjuje administrativno opterećenje za carinske službenike omogućivanjem alternativnog postupka za posebne carinske postupke poput postupka uporabe u posebne svrhe i njezina carinskog nadzora. Međutim, određene je odredbe važeće uredbe potrebno dodatno pojasniti kad je riječ o odobrenim potvrdama i postupcima pri popravcima robe. Kad je riječ o učinkovitosti, izvješće jasno pokazuje da je učinak primjene važeće uredbe značajan i za gospodarske subjekte i za carinske uprave. To je posebno vidljivo iz usporedbe uporabe svjedodžbe o plovidbenosti s propisanim rokom za postupak uporabe u posebne svrhe, gdje je očito da ušteđeno vrijeme odgovara vremenu potrebnom za odobrenje postupka uporabe u posebne svrhe.

               •Savjetovanja s dionicima

                  Komisija je organizirala nekoliko savjetovanja na kojima je poslovna zajednica obaviještena o predviđenim mjerama. Konkretno, Komisija je organizirala nekoliko sastanaka s Udrugom europskih zračnih prijevoznika i Udruženjem svemirske i obrambene industrije.  Gospodarski su subjekti izrazili općenitu suglasnost s prijedlogom. Komisija se također savjetovala i s Europskom agencijom za sigurnost zračnog prometa (EASA). Države članice su informirane tijekom rada stručne skupine u okviru Skupine za gospodarska tarifna pitanja (ETQG) i Odsjeka za tarifnu i statističku nomenklaturu Odbora za Carinski zakonik Komisije (sektor KN). Države članice izrazile su svoju potporu prijedlogu Komisije.

               •Procjena učinka

                  Procjena učinka za ovaj prijedlog nije provedena jer ne postoje značajni novi gospodarski, ekološki ili društveni učinci te nema odabira među opcijama politika.

               •Primjerenost propisa i pojednostavnjivanje

               Važeća se uredba pokazala vrlo korisnom za zrakoplovnu industriju EU-a (bescarinski tretman robe odobren na temelju podnošenja potvrde) i uprave država članica (prihvaćanje posebne vrste svjedodžbe, što je manje zahtjevno od suspenzivnih carinskih režima koji su se primjenjivali ranije). Pozitivan učinak na industriju očituje se u postupnom povećanju vrijednosti uvoza sa svjedodžbama o plovidbenosti u razdoblju od 2014. do 2016. (otprilike 11,3 milijardi EUR u 2014., 14,9 milijardi EUR u 2015. i 18,5 milijardi EUR u 2016.). Komisija Vijeću podnosi izvješće o primjeni Uredbe (vidjeti prethodno navedeno).

               •Temeljna prava

                  Prijedlogom se ne utječe na temeljna prava.

               4.UTJECAJ NA PRORAČUN

               Prijedlog nema financijski učinak. Gospodarski subjekti u sektoru mogli su upotrebljavati suspenzivne carinske režime čak i prije stupanja na snagu Uredbe Vijeća (EZ) br. 1147/2002 i prijedlogom se ne uvode velike promjene.

               5.OSTALI DIJELOVI

               •Planovi provedbe i mehanizmi praćenja, evaluacije i izvješćivanja

               Predloženim se mjerama upravlja u okviru integrirane tarife Europske unije (TARIC) i primjenjuju ih carinske uprave država članica.

               2017/0324 (NLE)

               Prijedlog

               UREDBE VIJEĆA

               o privremenoj suspenziji autonomnih carina iz Zajedničke carinske tarife za određenu robu vrste koja će se ugraditi u zrakoplove ili upotrebljavati za njih te stavljanju izvan snage Uredbe (EZ) br. 1147/2002

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 31.,

               uzimajući u obzir prijedlog Europske komisije,

               budući da:

               (1)Uredbom Vijeća (EZ) br. 1147/2002
                  1
                autonomne carine zajedničke carinske tarife privremeno su suspendirane za određene dijelove, komponente i drugu robu vrste koja je namijenjena ugradnji u civilne zrakoplove ili uporabi za civilne zrakoplove, pri njihovu uvozu sa svjedodžbama o plovidbenosti. Tom su uredbom pojednostavnjeni postupci za bescarinski uvoz dijelova, komponenti i druge robe koja se upotrebljava za proizvodnju, popravke, održavanje, obnavljanje, prepravljanje ili prenamjene zrakoplova. Međutim, zbog znatnih tehničkih i zakonodavnih promjena koje su se dogodile od 2002. Uredbu (EZ) br. 1147/2002 trebalo bi prilagoditi i u interesu jasnoće, trebalo bi ju zamijeniti.

               (2)Prema informacijama dobivenima od država članica privremene suspenzije uvedene Uredbom (EZ) br. 1147/2002 i dalje su nužne radi smanjenja administrativnog opterećenja za gospodarske subjekte u sektoru zrakoplovstva i za carinska tijela država članica, budući da bi uvoz u okviru posebnih postupaka s carinskim nadzorom poput uporabe u posebne svrhe, unutarnje proizvodnje ili carinskog skladištenja bio znatno opterećenje. Stoga bi se privremena suspenzija trebala produljiti.

               (3)Budući da su cijene dijelova i komponenti koji se upotrebljavaju u sektoru zrakoplovstva obično znatno više od cijena slične robe za druge potrebe, rizik od njihove uporabe u drugim industrijskim sektorima nakon bescarinskog uvoza vrlo je malen, a stoga i rizik zlouporabe privremene suspenzije.

               (4)Uredbom Komisije (EU) br. 748/2012
                  2
                propisano je da je za ugradnju u certificirani proizvod prihvatljiv samo dio za koji je priložena potvrda o ovlaštenom vraćanju u uporabu (EASA Obrazac 1) koju je izdala stranka koju su ovlastila zrakoplovna tijela unutar Unije. Stoga bi oslobađanje od carine trebalo uvjetovati podnošenjem potvrde o ovlaštenom vraćanju u uporabu.

               (5)Usto, jednakovrijedne potvrde koje izdaju treće zemlje i potvrde koje su izdane u okviru bilateralnih sporazuma o sigurnosti zračnog prometa sklopljenih s Unijom prije osnivanja Europske agencije za sigurnost zračnog prometa (EASA) također bi trebalo prihvatiti kao alternative potvrdi o ovlaštenom vraćanju u uporabu (EASA Obrazac 1).

               (6)Budući da se određene potvrde izdaju samo u elektroničkom obliku, za potrebe ostvarivanja koristi od suspenzija trebalo bi omogućiti podnošenje potvrda s pomoću tehnika elektroničke obrade podataka ili drugim sredstvima.

               (7)Ako se potvrda ne može podnijeti u trenutku prijave robe za puštanje u slobodan promet, trebalo bi podnijeti izjavu prodavatelja robe koja sadržava referentni broj potvrde kako bi se carinskim tijelima država članica omogućila provjera proizvoda koji se puštaju u slobodni promet.

               (8)Ako opravdano sumnjaju da su potvrde krivotvorene, carinska bi tijela trebala imati mogućnost zatražiti, na trošak uvoznika, stručno mišljenje nacionalnih zrakoplovnih tijela. Međutim, carinska bi tijela trebala prije poduzimanja takve mjere uzeti u obzir količinu robe koja se uvozi, iznos carina koje bi trebalo platiti ako se ne primijene suspenzije utvrđene ovom Uredbom i rizik da bi troškovi vještačenja mogli biti veći od moguće koristi koju bi uvoznik ostvario na temelju carinskih suspenzija, u slučaju da se stručnim mišljenjem utvrdi da nije došlo do kršenja pravila za izdavanje tih potvrda, kako bi se izbjeglo nepotrebno opterećivanje gospodarskih subjekata.

               (9)Kako bi se osigurali jedinstveni uvjeti za provedbu ove Uredbe Komisiji bi trebalo dodijeliti provedbene ovlasti radi utvrđivanja popisa tarifnih brojeva, podbrojeva i oznaka kombinirane nomenklature iz Uredbe Vijeća (EEZ) br. 2658/87
                  3
                u skladu s kojima je razvrstana roba koja ispunjava uvjete za suspenziju na temelju ove Uredbe, radi utvrđivanja popisa potvrda koje su istovrijedne potvrdi o ovlaštenom vraćanju u uporabu EASA Obrazac 1 te radi izrade obrasca za izjave koje se carinskim tijelima mogu podnijeti ako potvrdu nije moguće podnijeti u trenutku prijave robe za puštanje u slobodan promet. Te bi ovlasti trebalo izvršavati u skladu s Uredbom (EU) br. 182/2011 Europskog parlamenta i Vijeća
                  4
               .

               (10)Imajući u vidu znatne izmjene uvedene ovom Uredbom kad je riječ o robi koja ispunjava uvjete za suspenziju autonomnih carina, prihvatljivim potvrdama o ovlaštenom vraćanju u uporabu te postupcima, kao i u interesu jasnoće, Uredbu (EZ) br. 1147/2002 trebalo bi staviti izvan snage,

               DONIJELO JE OVU UREDBU:

               Članak 1.

               Suspendiraju se autonomne carine zajedničke carinske tarife utvrđene u Uredbi (EEZ) br. 2658/87 za dijelove, komponente i drugu robu vrste koja je namijenjena ugradnji u zrakoplove ili uporabi za zrakoplove, kao i dijelove zrakoplova, tijekom njihove proizvodnje, popravka, održavanja, obnavljanja, prepravljanja ili prenamjene.

               Komisija provedbenim aktima utvrđuje popis tarifnih brojeva, podbrojeva i oznaka kombinirane nomenklature utvrđenih u Uredbi (EEZ) br. 2658/87 u koje je razvrstana roba koja ispunjava uvjete za suspenziju. Ti se provedbeni akti donose u skladu s postupkom ispitivanja iz članka 4.

               Članak 2.

               1.Kako bi se iskoristila pogodnost u okviru suspenzija iz članka 1. deklarant u trenutku podnošenja carinske deklaracije za puštanje u slobodni promet carinskim tijelima podnosi potvrdu o ovlaštenom vraćanju u uporabu EASA Obrazac 1 kako je utvrđeno u Dodatku I. Priloga I. Uredbi (EU) br. 748/2012 ili jednakovrijednu potvrdu. Carinska deklaracija za puštanje robe u slobodan promet mora sadržavati upućivanje na referentni broj potvrde.

               Potvrda se podnosi s pomoću tehnika elektroničke obrade podataka ili drugim sredstvima.

               Komisija provedbenim aktima utvrđuje popis potvrda koje se smatraju istovrijednima potvrdi o ovlaštenom vraćanju u uporabu EASA Obrazac 1. Ti se provedbeni akti donose u skladu s postupkom ispitivanja iz članka 4.

               2.Odstupajući od stavka 1., ako se potvrda ne može podnijeti u trenutku prijave robe za puštanje u slobodan promet, deklarant može umjesto toga dostaviti izjavu na računu ili dokument koji je priložen tom računu. Izjava mora sadržavati referentni broj potvrde. U slučaju robe koja je uvezena za potrebe popravka ili održavanja, a koja je izgubila status zračne plovidbenosti, potvrda sadržava upućivanje na izvorni broj potvrde.

               Izjavu mora potpisati prodavatelj robe.

               Ta se izjava sastavlja u skladu s obrascem koji Komisija utvrđuje provedbenim aktima. Ti se provedbeni akti donose u skladu s postupkom ispitivanja iz članka 4.

               Članak 3.

               Ako opravdano sumnjaju da je potvrda podnesena na temelju članka 2. stavka 1. krivotvorena, carinska tijela mogu zatražiti stručno mišljenje predstavnika nacionalnih zrakoplovnih tijela. Uvoznik snosi troškove stručnog mišljenja.

               Pri odlučivanju o tome hoće li zatražiti stručno mišljenje carinska tijela uzimaju u obzir količinu robe koja se uvozi, iznos carina koje bi trebalo platiti ako se ne primijene suspenzije utvrđene ovom Uredbom i rizik da bi troškovi vještačenja mogli biti veći od moguće koristi koju bi uvoznik ostvario na temelju carinskih suspenzija, u slučaju da se stručnim mišljenjem utvrdi da nije došlo do kršenja pravila za izdavanje tih potvrda.

               Članak 4.

               Komisiji pomaže Odbor za carinski zakonik koji je osnovan na temelju članka 285. Uredbe (EU) br. 952/2013 Europskog parlamenta i Vijeća
                  5
               . Navedeni odbor je odbor u smislu Uredbe (EU) br. 182/2011.

               Pri upućivanju na ovaj stavak primjenjuje se članak 5. Uredbe (EU) br. 182/2011.

               Članak 5.

               Uredba (EZ) br. 1147/2002 stavlja se izvan snage. Upućivanja na uredbu stavljenu izvan snage smatraju se upućivanjima na ovu Uredbu.

               Članak 6.

               Ova Uredba stupa na snagu dvadesetog dana od dana objave u Službenom listu Europske unije.

               Primjenjuje se od [1. ožujka 2018.].

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                     Za Vijeće

                     Predsjednik

               ZAKONODAVNI FINANCIJSKI IZVJEŠTAJ

               1.OKVIR PRIJEDLOGA/INICIJATIVE

               Uredba Vijeća o privremenoj suspenziji autonomnih carina iz Zajedničke carinske tarife za određenu robu vrste koja će se ugraditi u zrakoplove ili upotrebljavati za njih te stavljanju izvan snage Uredbe (EZ) br. 1147/2002

               2.PRORAČUNSKE LINIJE

               X
                     Prijedlog nema financijski učinak

               ◻Prijedlog nema financijski učinak na rashode, ali ima sljedeći financijski učinak na prihode:

               (u milijunima EUR, do jednog decimalnog mjesta)

                        Proračunska linija

                        Prihodi

                        Razdoblje od 12 mjeseci, počevši od d.m.gggg

                        [Godina: 2017.]

                        Stanje nakon djelovanja

                        Proračunska linija

               Prijedlog nema financijski učinak. Gospodarski subjekti u tom sektoru mogli su upotrebljavati suspenzivne carinske režime (poput postupaka „uporabe u posebne svrhe”, „unutarnje proizvodnje” ili „skladištenja”) čak i prije stupanja na snagu Uredbe Vijeća (EZ) br. 1147/2002 i prijedlogom se ne uvode velike promjene u važeće zakonodavstvo.

               U informativne svrhe procijenjeni iznos carina koji odgovara uvozu u EU sa „svjedodžbama o plovidbenosti” iznosio bi 560 milijuna EUR u 2016. godini.

               3.MJERE ZA SPRJEČAVANJE PRIJEVARA

               Člankom 3. Uredbe propisano je da carinska tijela mogu na trošak uvoznika zatražiti stručno mišljenje predstavnika nacionalnih zrakoplovnih tijela ako opravdano sumnjaju da su potvrde krivotvorene.

                     (1)

                        Uredba Vijeća (EZ) br. 1147/2002 od 25. lipnja 2002. o privremenoj suspenziji autonomnih carina iz Zajedničke carinske tarife za određenu robu uvezenu sa svjedodžbama o plovidbenosti (SL L 170, 29.6.2002., str. 8.).

                     (2)

                        Uredba Komisije (EU) br. 748/2012 od 3. kolovoza 2012. o utvrđivanju provedbenih pravila za certifikaciju plovidbenosti i ekološku certifikaciju zrakoplova i s njima povezanih proizvoda, dijelova i uređaja te za certifikaciju projektnih i proizvodnih organizacija (

                     SL L 224, 21.8.2012., str. 1.

                  ).

                     (3)

                        Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.).

                     (4)

                        Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.).

                     (5)

                        Uredba (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (SL L 269, 10.10.2013., str. 1.).


               EUROPSKA KOMISIJA
            Bruxelles, 4.12.2017.
            COM(2017) 733 final
            2017/0325(NLE)
            Prijedlog
            UREDBE VIJEĆA
            o izmjeni Uredbe (EU) br. 1388/2013 o otvaranju autonomnih carinskih kvota Unije za određene poljoprivredne i industrijske proizvode i upravljanju njima

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  Autonomne carinske kvote potrebne su za određene proizvode koji se u Europskoj uniji ne proizvode u dostatnim količinama kako bi se ispunile potrebe prerađivačke industrije EU-a. Carinske kvote EU-a trebale bi se otvoriti za odgovarajući opseg po nultoj stopi ili sniženoj carinskoj stopi, a da se pritom ne naruše tržišta takvih proizvoda.

                  Vijeće Europske unije donijelo je 17. prosinca 2013. Uredbu (EU) br. 1388/2013 o otvaranju autonomnih carinskih kvota Unije za određene poljoprivredne i industrijske proizvode i upravljanju njima kako bi se pod najpovoljnijim uvjetima ispunile potrebe EU-a za predmetnim proizvodima.

                  Uredba se ažurira svakih šest mjeseci radi prilagođavanja potrebama industrije EU-a. Komisija je uz pomoć Skupine za gospodarska tarifna pitanja (ETQG) preispitala sve zahtjeve država članica za autonomne carinske kvote.

                  Na temelju tog preispitivanja Komisija smatra opravdanim otvaranje autonomnih carinskih kvota za određene nove proizvode, koji trenutačno nisu navedeni u Prilogu Uredbi Vijeća (EU) br. 1388/2013. Za neke druge proizvode treba dodati krajnji datum ili prilagoditi početni opseg kvote.

               •Dosljednost s postojećim odredbama politike u određenom području

               Ovaj Prijedlog nije na štetu država koje imaju povlaštene trgovinske sporazume s EU-om, država kandidatkinja i potencijalnih država kandidatkinja za sklapanje povlaštenih sporazuma s EU-om (npr. opći sustav povlastica; trgovinski režim za afričke, karipske i pacifičke države; sporazumi o slobodnoj trgovini).

               •Dosljednost u odnosu na druge politike Unije

                  Prijedlog je u skladu s politikama EU-a u području poljoprivrede, trgovine, poduzetništva, razvoja i vanjskih odnosa.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Pravna je osnova ovog Prijedloga članak 31. Ugovora o funkcioniranju Europske unije (UFEU).

               •Supsidijarnost (za neisključivu nadležnost)

               Prijedlog je u isključivoj nadležnosti EU-a. Stoga se načelo supsidijarnosti ne primjenjuje.

               •Proporcionalnost

                  Prijedlog je u skladu s načelom proporcionalnosti. Predviđene mjere u skladu su s načelima pojednostavnjenih postupaka za subjekte koji se bave vanjskom trgovinom, kako je navedeno u komunikaciji Komisije o autonomnim tarifnim suspenzijama i kvotama
                     1
                  . Ovom se Uredbom ne prelazi ono što je potrebno za postizanje ciljeva članka 5. stavka 4. Ugovora o Europskoj uniji (UEU).

               •Odabir instrumenta

               U skladu s člankom 31. UFEU-a „Vijeće, na prijedlog Komisije, utvrđuje stope zajedničke carinske tarife”. Uredba je stoga primjeren instrument.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Ex post evaluacija / provjera primjerenosti postojećeg zakonodavstva

                  Režim autonomnih carinskih kvota obuhvaćen je evaluacijskom studijom o autonomnim tarifnim suspenzijama provedenom 2013. Razlog je sličnost tih dviju mjera, osim u tome što se kvotama ograničava uvezena količina. Evaluacijom je potvrđena valjanost temeljnog obrazloženja tog režima. Uštede za poduzeća iz EU-a koja uvoze robu u okviru režima mogu biti znatne. Na temelju tih ušteda, ovisno o predmetnom proizvodu, poduzeću ili sektoru, mogu se ostvariti i druge koristi, poput veće konkurentnosti, učinkovitijih proizvodnih metoda, stvaranja ili očuvanja radnih mjesta u EU-u. Pojedinosti o uštedama na temelju ove uredbe navedene su u priloženom zakonodavnom financijskom izvještaju.

               •Savjetovanja s dionicima

               Skupina za gospodarska tarifna pitanja (ETQG), koja se sastoji od predstavnika svih država članica i predstavnika Turske, pomogla je Komisiji u procjeni ovog Prijedloga. Skupina se do postizanja dogovora o izmjenama iz ovog Prijedloga sastala tri puta.

               Svaki je zahtjev pažljivo razmotren (novi zahtjev ili zahtjev za izmjenu). Svaki je primjer posebno ispitan kako bi se osiguralo da ne šteti proizvođačima u EU-u te da osnažuje i učvršćuje konkurentnost proizvodnje u EU-u. Članovi ETQG-a izvršili su procjenu na temelju održanih rasprava, a države članice provele su savjetovanja s predmetnim industrijama, udruženjima, gospodarskim komorama i ostalim zainteresiranim dionicima.

               Sve navedene kvote u skladu su s dogovorima ili kompromisima postignutima nakon rasprave u ETGQ-u. Nisu navedeni nikakvi potencijalni ozbiljni rizici s nepopravljivim posljedicama.

               •Procjena učinka

               Predložene izmjene tehničke su prirode i obuhvaćaju samo kvote navedene u Prilogu. U pogledu ostalog teksta uredba ostaje istovjetna važećoj Uredbi Vijeća. Stoga procjena učinka za ovaj Prijedlog nije provedena.

               •Temeljna prava

                  Prijedlog ne utječe na temeljna prava.

               4.UTJECAJ NA PRORAČUN

               Ovaj Prijedlog nema financijski učinak na rashode, ali ima financijski učinak na prihode zbog kojeg nastaju nenaplaćene carine u ukupnom iznosu od približno 0,2 milijuna EUR godišnje. Negativni učinak na tradicionalna vlastita proračunska sredstva iznosi 0,16 milijuna EUR godišnje (80 % od 0,2 milijuna EUR godišnje).

               Gubitak prihoda u tradicionalnim vlastitim sredstvima nadoknađuje se doprinosima država članica na temelju bruto nacionalnog dohotka (BND).

               5.OSTALI DIJELOVI

               •Planovi provedbe i mehanizmi praćenja, evaluacije i izvješćivanja

                  Predložene mjere uređuju se u okviru integrirane tarife Europske unije (TARIC – Tarif intégré de l’Union européenne / Integrated Tariff of the European Union), a primjenjuju ih carinske uprave država članica.

                  Nadalje, cjelokupni sustav autonomnih suspenzija i kvota bio je predmet evaluacijske studije koja je dovršena početkom prosinca 2013. (

                     http://ec.europa.eu/taxation_customs/common/publications/studies/index_en.htm

                  ). Evaluacijom je potvrđena valjanost temeljnog obrazloženja tog režima, koji bi se stoga trebao nastaviti primjenjivati.

               2017/0325 (NLE)

               Prijedlog

               UREDBE VIJEĆA

               o izmjeni Uredbe (EU) br. 1388/2013 o otvaranju autonomnih carinskih kvota Unije za određene poljoprivredne i industrijske proizvode i upravljanju njima

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 31.,

               uzimajući u obzir prijedlog Europske komisije,

               budući da:

               (1)Kako bi se osigurala dostatna i neprekinuta opskrba određenom robom koja se u Uniji ne proizvodi u dostatnim količinama te kako bi se izbjegli poremećaji na tržištu određenih poljoprivrednih i industrijskih proizvoda, Uredbom Vijeća (EU) br. 1388/2013 otvorene su autonomne carinske kvote
                  2
               . Proizvodi u okviru tih carinskih kvota mogu se uvoziti u Uniju po sniženim carinskim stopama ili po nultoj carinskoj stopi.

               (2)Zbog navedenih je razloga s učinkom od 1. siječnja 2018. potrebno otvoriti carinske kvote po nultoj carinskoj stopi za odgovarajući opseg u odnosu na dvanaest novih proizvoda. Za drugih pet proizvoda trebalo bi u interesu gospodarskih subjekata Unije povećati opseg kvota.

               (3)Za jedan dodatni proizvod trebalo bi smanjiti opseg kvote jer se povećao proizvodni kapacitet proizvođača u EU-u.

               (4)Za pet bi proizvoda trebalo bi prilagoditi razdoblje i opseg kvota jer su bile otvorene na razdoblje od samo šest mjeseci.

               (5)Trebalo bi izmijeniti i opis jednog proizvoda.

               (6)U slučaju dvanaest drugih proizvoda trebalo bi zatvoriti autonomnu carinsku kvotu Unije s učinkom od 1. siječnja 2018. jer njezino odobravanje nakon tog datuma više nije u interesu Unije.

               (7)Uredbu (EU) br. 1388/2013 trebalo bi stoga na odgovarajući način izmijeniti.

               (8)Radi izbjegavanja prekida u primjeni sustava kvota i poštovanja smjernica utvrđenih u Komunikaciji Komisije o autonomnim tarifnim suspenzijama i kvotama (2011/C 363/2011)
                  3
               , izmjene kvota za predmetne proizvode predviđene ovom Uredbom trebale bi hitno stupiti na snagu i primjenjivati se od 1. siječnja 2018.,

               DONIJELO JE OVU UREDBU:

               Članak 1.

               Prilog Uredbi (EU) br. 1388/2013 mijenja se kako slijedi:

               (1)umeću se redci za carinske kvote s rednim brojevima 09.2872, 09.2874, 09.2878, 09.2880, 09.2886, 09.2876, 09.2888, 09.2866, 09.2906, 09.2909, 09.2910 i 09.2932 iz Priloga I. ovoj Uredbi u skladu s redoslijedom oznaka kombinirane nomenklature (KN) iz drugog stupca tablice u Prilogu Uredbi (EU) br. 1388/2013;

               (2)
                     redci za carinske kvote s rednim brojevima 09.2929, 09.2704, 09.2842, 09.2844, 09.2671, 09.2846, 09.2723, 09.2848, 09.2870, 09.2662, 09.2850 i 09.2868  zamjenjuju se redcima iz Priloga II. ovoj Uredbi;

               (3)
                     redci za carinske kvote s rednim brojevima 09.2703, 09.2691, 09.2692, 09.2680, 09.2977, 09.2693, 09.2712, 09.2714, 09.2666, 09.2687, 09.2689 i 09.2669 brišu se;

               (4)
                     u napomenama redak „* Novi zahtjev ili zahtjev za izmjenu.” briše se.

               Članak 2.

               Ova Uredba stupa na snagu sljedećeg dana od dana objave u Službenom listu Europske unije.

               Primjenjuje se od 1. siječnja 2018.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                     Za Vijeće

                     Predsjednik

               ZAKONODAVNI FINANCIJSKI IZVJEŠTAJ

               1.
                     NAZIV PRIJEDLOGA:

               Uredba Vijeća o izmjeni Uredbe (EU) br. 1388/2013 o otvaranju autonomnih carinskih kvota Unije za određene poljoprivredne i industrijske proizvode i upravljanju njima

               2.
                     PRORAČUNSKE LINIJE

               Poglavlje i članak: Poglavlje 12. i članak 120. – Carine i ostale pristojbe iz članka 2. stavka 1. točke (a) Odluke 2014/335/EU, Euratom.

               Iznos predviđen u proračunu za 2018. godinu: 22 844 000 000 EUR (proračun za 2018.)

               3.
                     FINANCIJSKI UČINAK

               ◻
                     Prijedlog nema financijski utjecaj

               X
                     Prijedlog nema financijski učinak na rashode, ali ima financijski učinak na prihode. Učinak je sljedeći:

               (u milijunima EUR, do jednog decimalnog mjesta)

                        Proračunska linija

                        Prihodi
                           4

                        Razdoblje od 6 mjeseci, počevši od d.m.gggg.

                        [Godina: druga polovina 2017.]

                        Članak 120.

                        Učinak na vlastita sredstva

                        1.1.2018.

                        –0,2

               Prilog I. sadržava 12 novih proizvoda. Nenaplaćene carine koje odgovaraju tim kvotama, izračunane na temelju predviđanja države članice koja je podnijela zahtjev, koja se odnose na razdoblje 2018.–2021., iznose 7,9 milijuna EUR godišnje.

               Zbog ponovnog uvođenja carina izbrisano je dvanaest proizvoda iz Priloga ovoj Uredbi. Rezultat toga povećanje je iznosa naplaćene carine za 7,7 milijuna EUR godišnje.

               Na temelju prethodno navedenog učinak na gubitak prihoda za proračun EU-a nastao zbog ove Uredbe procjenjuje se na 7,9 – 7,7 = 0,2 milijuna EUR (bruto iznos, uključuje troškove naplate) x 0,8 = 0,16 milijuna EUR godišnje (neto iznos).

               4.
                     MJERE ZA SPRJEČAVANJE PRIJEVARA

               Provjere krajnje uporabe pojedinih proizvoda obuhvaćenih ovom Uredbom Vijeća provest će se u skladu s člankom 254. Uredbe (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije.

                     (1)

                        SL C 363, 13.12.2011., str. 6.

                     (2)

                        Uredba Vijeća (EU) br. 1388/2013 od 17. prosinca 2013. o otvaranju autonomnih carinskih kvota Unije za određene poljoprivredne i industrijske proizvode i upravljanju njima te o stavljanju izvan snage Uredbe (EU) br. 7/2010 (SL L 354, 28.12.2013., str. 319.).

                     (3)

                        SL C 363, 13.12.2011., str. 6.

                     (4)

                        Kad je riječ o tradicionalnim vlastitim sredstvima (carine za poljoprivredne proizvode, pristojbe na šećer, carine) navedeni iznosi moraju biti neto iznosi, koji odgovaraju bruto iznosima umanjenima za 20 % troškova naplate.

    ---documentbreak---

               EUROPSKA KOMISIJA
            Bruxelles,4.12.2017.
            COM(2017) 733 final
            PRILOZI

            Prijedlogu uredbe Vijeća
            o izmjeni Uredbe (EU) br. 1388/2013 o otvaranju autonomnih carinskih kvota Unije za određene poljoprivredne i industrijske proizvode i upravljanju njima

               PRILOG I.

               U tablici u Prilogu Uredbi (EU) br. 1388/2013 u skladu s redoslijedom oznaka kombinirane nomenklature (KN) iz drugog stupca te tablice umeću se sljedeći redci:

                        Redni broj

                        Oznaka KN

                        TARIC

                        Opis

                        Kvotno razdoblje

                        Opseg kvote

                        Carina unutar kvote (%)

                        ‘09.2872

                        ex 2833 29 80

                        40

                        Cezijev sulfat (CAS RN 10294-54-9) u krutom stanju ili u obliku vodene otopine s masenim udjelom cezijeva sulfata većim od 48 %, ali ne većim od 52 %

                        1.1-31.12

                        160 tona

                        0 %

                        09.2874

                        ex 2924 29 70

                        87

                        Paracetamol (INN) (CAS RN 103-90-2)

                        1.1-31.12

                        20 000 tona

                        0 %

                        09.2878

                        ex 2933 29 90

                        85

                        Enzalutamid INN (CAS RN 915087-33-1)

                        1.1-31.12

                        1 000 kg

                        0 %

                        09.2880

                        ex 2933 59 95

                        39

                        Ibrutinib (INN) (CAS RN 936563-96-1)

                        1.1-31.12

                        5 tona

                        0 %

                        09.2886

                        ex 2934 99 90

                        51

                        Kanagliflozin (INN) (CAS RN 928672-86-0)

                        1.1-31.12

                        10 tona

                        0 %

                        09.2876

                        ex 3811 29 00

                        55

                        Aditivi koji se sastoje od proizvoda reakcije difenilamina i razgranatih nonena:

                        za uporabu u proizvodnji ulja za podmazivanje

                         (2)

                        1.1-31.12

                        900 tona

                        0 %

                        09.2888

                        ex 3824 99 92

                        89

                        Mješavina alkildimetil tercijarnih amina s masenim udjelom:

                        1.1-31.12

                        16 000 tona

                        0 %

                        09.2866

                        ex 7019 12 00

                        ex 7019 12 00

                        06

                        26

                        Roving od S-stakla (roving):

                        za uporabu u proizvodnji proizvoda u području aeronautike

                         (2)

                        1.1-31.12

                        1 000 tona

                        0 %

                        09.2906

                        ex 7609 00 00

                        20

                        Pribor za cijevi od aluminija za ugradnju na hladnjake motocikala

                         (2)

                        1.1-31.12

                        3 000 000 komada

                        0 %

                        09.2909

                        ex 8481 80 85

                        40

                        Ispušni ventil za uporabu u proizvodnji ispušnih sustava motocikala

                         (2)

                        1.1-31.12

                        1 000 000 komada

                        0 %

                        09.2910

                        ex 8708 99 97

                        75

                        Potporni držač od slitine aluminija, s rupama za ugradbu, s navojem za učvršćivanje ili bez njega, za neizravno priključivanje mjenjača na karoseriju automobila, za upotrebu u proizvodnji robe iz poglavlja 87

                         (2)

                        1.1-31.12

                        200 000 komada

                        0 %

                        09.2932

                        ex 9027 10 90

                        20

                        Senzori lambda-sondi za trajnu ugradnju u ispušne sustave motocikala

                         (2)

                        1.1-31.12

                        1 000 000 komada

                        0 %’.

                        (2)

                        Suspenzija carina podliježe carinskom nadzoru uporabe u posebne svrhe u skladu s člankom 254. Uredbe (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (SL L 269, 10.10.2013., str. 1.)

               PRILOG II.

               U tablici u Prilogu Uredbi (EU) br. 1388/2013 redci za carinske kvote s rednim brojevima 09.2828, 09.2929, 09.2704, 09.2842, 09.2844, 09.2671, 09.2846, 09.2723, 09.2848, 09.2870, 09.2662, 09.2850 i 09.2868 zamjenjuju se sljedećim:

                        Redni broj

                        Oznaka KN

                        TARIC

                        Opis

                        Kvotno razdoblje

                        Opseg kvote

                        Carina unutar kvote (%)

                        ‘09.2828

                        2712 20 90

                        Parafinski vosak s masenim udjelom ulja manjim od 0,75 %

                        1.1-31.12

                        120 000 tona

                        0 %

                        09.2929

                        2903 22 00

                        Trikloretilen (CAS RN 79-01-6)

                        1.1-31.12

                        15 000 tona

                        0 %

                        09.2704

                        ex 2909 49 80

                        20

                        2,2,2',2'-tetrakis(hidroksimetil)-3,3'-oksidipropan-1-ol (CAS RN 126-58-9)

                        1.1-31.12

                        500 tona

                        0 %

                        09.2842

                        2932 12 00

                        2-furaldehid (furfuraldehid)

                        1.1-31.12

                        10 000 tona

                        0 %

                        09.2844

                        ex 3824 99 92

                        71

                        Smjese koje sadržavaju masene udjele od:

                        1.1-31.12

                        6 000 tona

                        0 %

                        09.2671

                        ex 3905 99 90

                        81

                        Poli(vinil-butiral) (CAS RN 63148-65-2):

                        1.1-31.12

                        12 500 tona

                        0 %

                        09.2846

                        ex 3907 40 00

                        25

                        Mješavina polimera iz polikarbonata i poli(metilmetakrilata) s masenim udjelom polikarbonata ne manje od 98,5 %, u obliku peleta ili granula, sa svjetlosnom propusnošću ne manje od 88,5 %, izmjereno na testnom uzorku debljine 4,0 mm pri valnoj duljini λ = 400 nm (prema ISO 13468-2)

                        1.1-31.12

                        2 000 tona

                        0 %

                        09.2723

                        ex 3911 90 19

                        10

                        Poli(oksi-1,4-fenilensulfonil-1,4-fenilenoksi-4,4'-bifenilen)

                        1.1-31.12

                        3 500 tona

                        0 %

                        09.2848

                        ex 5505 10 10

                        10

                        Otpaci sintetičkih vlakana (uključujući iščešak, otpatke od pređa i raščupane tekstilne proizvode) od najlona ili drugih poliamida (PA6 i PA66)

                        1.1-31.12

                        10 000 tona

                        0 %

                        09.2870

                        ex 7019 40 00

                        ex 7019 52 00

                        70

                        30

                        Tkanine od e-staklenih vlakana:

                        isključivo za upotrebu u proizvodnji predimpregniranih materijala (preprega) i laminata platiranih bakrom

                         (2)

                        1.1-31.12.2018

                        6 000 000 m

                        0 %

                        09.2662

                        ex 7410 21 00

                        55

                        Ploče:

                        1.1-31.12

                        80 000 m²

                        0 %

                        09.2850

                        ex 8414 90 00

                        70

                        Kompresorski rotor od slitine aluminija:

                        za upotrebu u proizvodnji motora s izgaranjem

                         (2)

                        1.1-31.12

                        5 900 000 komada

                        0 %

                        09.2868

                        ex 8714 10 90

                        60

                        Klipovi za sustave ovjesa od sinteriranog čelika promjera ne većeg od 55 mm

                        1.1-31.12

                        2 000 000 komada

                        0 %’.

                        (2)

                        Suspenzija carina podliježe carinskom nadzoru uporabe u posebne svrhe u skladu s člankom 254. Uredbe (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (SL L 269, 10.10.2013., str. 1.)


               EUROPSKA KOMISIJA
            Bruxelles, 6.12.2017.
            COM(2017) 826 final
            2017/0336(COD)
            Prijedlog
            UREDBE EUROPSKOG PARLAMENTA I VIJEĆA
            o izmjeni Uredbe (EU) br. 1303/2013 Europskog parlamenta i Vijeća od 17. prosinca 2013. o utvrđivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i o utvrđivanju općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo te o stavljanju izvan snage Uredbe Vijeća (EZ) br. 1083/2006 u pogledu potpore strukturnim reformama u državama članicama

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  Odgovarajuće nacionalne politike neophodne su za nesmetano funkcioniranje integriranije ekonomske i monetarne unije. Budući da su mnoga područja politike od ključne važnosti prvenstveno u nadležnosti država članica, neophodna je njihova koordinacija i uzastopna provedba reformi da bi se osigurala najveća moguća učinkovitost, ne samo na nacionalnoj razini, nego i na razini EU-a.

                  Komisija u sklopu višegodišnjeg financijskog okvira za razdoblje nakon 2020. namjerava predložiti novi instrument za provedbu reformi za države članice koje se obvežu da će provesti reforme, o kojima će se raspravljati na razini EU-a, a usuglasit će se u okviru takozvanih „obveza za provedbu reformi”. Taj bi instrument raspolagao vlastitim proračunskim sredstvima, koja bi bila odvojena od sredstava iz europskih strukturnih i investicijskih fondova, na koje bi se i dalje primjenjivao poseban skup pravila i uvjeta.

                  Europski semestar trebao bi i dalje biti glavni pokretač daljnjih koraka prema uspostavi snažnije konvergencije i učinkovitije koordinacije tih politika. Taj novi instrument trebalo bi uspostaviti kako bi se državama članicama pružila potpora u provedbi strukturnih reformi za koje je u postupku europskog semestra utvrđeno da su potrebne te kako bi se osiguralo da države članice preuzmu odgovornost za njih.

                  Tim novim instrumentom za provedbu reformi poduprle bi se reforme u raznim područjima. Naglasak bi trebalo staviti na reforme koje mogu najviše doprinijeti otpornosti nacionalnih gospodarstava te imati pozitivne učinke prelijevanja na druge države članice. Među njima su reforme tržišta proizvoda i tržišta rada, porezne reforme, uspostava tržišta kapitala, reforme u cilju poboljšanja poslovnog okruženja i ulaganja u ljudski kapital te reforme javne uprave.

                  Komisija namjerava u razdoblju od 2018. do 2020. provesti pilot-fazu kako bi testirala glavne elemente tog instrumenta za provedbu reformi, i to tako što će državama članicama ponuditi mogućnost da upotrijebe cjelokupnu pričuvu za ostvarenje postignuća u okviru postojećih europskih strukturnih i investicijskih fondova ili dio te pričuve kako bi poduprle reforme, a ne konkretne projekte. U tu svrhu Komisija predlaže potrebne izmjene Uredbe (EU) 1303/2013 (Uredba o zajedničkim odredbama).

                  Treba podsjetiti da su prioriteti europskog semestra i proračun Unije povezani već u programskom razdoblju 2014.–2020., i to uvođenjem ex ante uvjeta i makroekonomskih uvjeta za europske strukturne i investicijske fondove.

                  U ovom se Prijedlogu ta povezanost pojačava jer se državama članicama dopušta da upotrijebe cjelokupnu pričuvu za ostvarenje postignuća uspostavljenu člancima od 20. do 22. Uredbe o zajedničkim odredbama ili dio te pričuve za kohezijsku politiku kako bi poduprle strukturne reforme.

                  Reforme koje treba poduprijeti utvrdile bi se u višegodišnjim paketima obveza za provedbu reformi koji bi se objavljivali i pratili u okviru nacionalnih programa reformi. Obveze za provedbu reformi utvrđivale bi same države članice i trebale bi sadržavati skup reformskih mjera s jasnim ključnim etapama i ciljnim vrijednostima.

               Komisija bi zatim provedbenim aktom donijela odluku u kojoj bi se utvrdile te obveze za provedbu reformi i iznos iz pričuve za ostvarenje postignuća koji se dodjeljuje za potporu tim reformama. Taj iznos bio bi razmjeran vrsti i važnosti reformi. Praćenje i izvješćivanje o provedbi njihovih ključnih etapa provodili bi se u okviru europskog semestra. U okviru nacionalnih programa reformi iznosile bi se informacije o napretku, a trebali bi sadržavati i informacije o mjerama potrebnima za dovršetak reformi.

                  U godišnjim izvješćima po državama članicama koja u postupku europskog semestra izrađuju službe Komisije iznosila bi se ažurirana ocjena napretka reformi, a Komisija bi na temelju toga odlučivala o dodjeli potpore u okviru tog instrumenta. Potpora bi se isplatila u cijelosti kad država članica u potpunosti ispuni obvezu za provedbu reformi.

               •Dosljednost s postojećim odredbama politike u određenom području

                  Prijedlog je u skladu s općim pravnim okvirom utvrđenim za europske strukturne i investicijske fondove i ograničen je na ciljanu izmjenu Uredbe o zajedničkim odredbama.

               •Dosljednost u odnosu na druge politike Unije

                  Prijedlog je ograničen na ciljanu izmjenu Uredbe o zajedničkim odredbama i usklađen je s drugim politikama Unije. Novim instrumentom za strukturnu potporu dopunila bi se dobrovoljna tehnička potpora koja se pruža u okviru Programa potpore strukturnim reformama. Obveze za provedbu reformi mogle bi obuhvaćati i područja za koja bi se od Komisije zatražila tehnička potpora u okviru Programa potpore strukturnim reformama. Zahtjevi za takvu tehničku potporu i dalje bi bili dobrovoljni.

               2.
                     PRAVNA OSNOVA, SUPSIDIJARNOST I PROPORCIONALNOST

                  Pravna osnova

               U Uredbi o zajedničkim odredbama utvrđena su zajednička pravila koja se primjenjuju na europske strukturne i investicijske fondove. Ta se uredba temelji na načelu dijeljenog upravljanja između Komisije i država članica i sadržava odredbe za proces programiranja te mehanizme za upravljanje programima (uključujući financijsko upravljanje), praćenje, financijsku kontrolu i evaluaciju projekata.

               Na temelju ovog Prijedloga državama članicama omogućuje se da na temelju obveza za provedbu reformi pričuvu za ostvarenje postignuća iz članaka od 20. do 22. dodijele za potporu strukturnim reformama te se u njemu utvrđuju mehanizmi za ispunjenje obveza za provedbu reformi.

                  Supsidijarnost (za neisključivu nadležnost)

               Prijedlog je u skladu s načelom supsidijarnosti jer se njime predviđa stalna povećana potpora u okviru kohezijske politike za određene države članice koje odluče upotrijebiti pričuvu za ostvarenje postignuća kako bi poduprle strukturne reforme. Taj mehanizam potrebno je uspostaviti na razini EU-a.

                  Proporcionalnost

               Prijedlog obuhvaća ograničenu i ciljanu izmjenu kojom se ne prelazi ono što je potrebno za ostvarivanje cilja pružanja potpore reformama u državama članicama.

                  Odabir instrumenta

               Predloženi instrument: izmjena postojeće uredbe.

               Komisija je istražila koliki je prostor za djelovanje predviđen pravnim okvirom i s obzirom na dosadašnje iskustvo smatra da je potrebno predložiti izmjene Uredbe (EU) 1303/2013.

               3.
                     REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

                  Ex post evaluacija/provjera primjerenosti postojećeg zakonodavstva

               Nije provedena ex post evaluacija/provjera primjerenosti postojećeg zakonodavstva.

                  Savjetovanja s dionicima

               Nije provedeno savjetovanje s vanjskim dionicima.

                  Prikupljanje i primjena stručnih znanja

               Nije bila nužna primjena stručnih znanja vanjskih stručnjaka.

                  Procjena učinka

                  Nije primjenjivo

                  Primjerenost propisa i pojednostavljivanje

               Ovo nije inicijativa u okviru programa za povećanje primjerenosti propisa (REFIT).

                  Temeljna prava

               Prijedlog ne utječe na zaštitu temeljnih prava.

               4.
                     UTJECAJ NA PRORAČUN

               Nema utjecaja na odobrena sredstva za preuzete obveze jer se ne predlaže izmjena najvećih iznosa financiranja iz europskih strukturnih i investicijskih fondova predviđenih za operativne programe za programsko razdoblje 2014.–2020. Treba napomenuti da predložena izmjena ne obuhvaća izmjene godišnjih gornjih granica za preuzete obveze i plaćanja iz višegodišnjeg financijskog okvira, koje su utvrđene u Prilogu I. Uredbi (EU) br. 1311/2013.

               5.
                     OSTALI DIJELOVI

                  Planovi provedbe i mehanizmi praćenja, evaluacije i izvješćivanja

               Nije primjenjivo. Za praćenje provedbe ovog Prijedloga mogu se upotrebljavati postojeći mehanizmi za izravno upravljanje europskim strukturnim i investicijskim fondovima.

                  Dokumenti s obrazloženjima (za direktive)

               Nije primjenjivo.

                  Detaljno obrazloženje posebnih odredbi prijedloga

               Članak 1. izmijenit će se kako bi se objasnilo da Uredba o zajedničkim odredbama obuhvaća i potporu strukturnim reformama za koje je u postupku europskog semestra utvrđeno da su potrebne. Izraz „strukturne reforme” pojasnit će se u posebnoj definiciji koja će se dodati u članak 2.

               Članak 4. stavak 7. izmijenit će se kako bi se pojasnilo da se na potporu strukturnim reformama ne primjenjuje dijeljeno upravljanje, nego izravno upravljanje (financiranje koje nije povezano s troškovima kako je utvrđeno u članku 121. stavku 1. točki (e) revidirane Financijske uredbe) te da ona neće zahtijevati nacionalno sufinanciranje.

               U članak 15. dodat će se nova podtočka kako bi se objasnilo da sporazumi o partnerstvu moraju sadržavati i informacije o preraspodjeli pričuve za ostvarenje postignuća za potrebe potpore strukturnim reformama.

               Predlaže se izmjena članka 22. Uredbe (EU) br. 1303/2013 kako bi se državama članicama omogućilo da pričuvu za ostvarenje postignuća u cijelosti ili djelomično dodijele za nešto od sljedećega:

               a.
                     programe i prioritete u kojima su ključne etape ostvarene u skladu sa stavcima od 2. do 7. postojećeg okvira uspješnosti;

               b.
                     potporu strukturnim reformama.

               Uvjeti za podnošenje zahtjeva za dodjelu potpore strukturnim reformama navest će se u članku 22. u novom stavku 8.

               U članku 23.a ove Uredbe predlaže se novi mehanizam financiranja za potporu strukturnim reformama u obliku financiranja koje nije povezano s troškovima. U njemu su navedena pravila za utvrđivanje obveza za provedbu reformi i uvjeti za isplatu potpore državama članicama kada ispune obveze za provedbu reformi.

               Izmjenom članka 91. pojašnjava se da se cjelokupna pričuva za ostvarenje postignuća koja je uključena u ukupne iznose za Europski fond za regionalni razvoj (EFRD), Europski socijalni fond (ESF) i Kohezijski fond ili dio te pričuve može dodijeliti za potporu strukturnim reformama kako je utvrđeno u članku 23.a.

               2017/0336 (COD)

               Prijedlog

               UREDBE EUROPSKOG PARLAMENTA I VIJEĆA

               o izmjeni Uredbe (EU) br. 1303/2013 Europskog parlamenta i Vijeća od 17. prosinca 2013. o utvrđivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i o utvrđivanju općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo te o stavljanju izvan snage Uredbe Vijeća (EZ) br. 1083/2006 u pogledu potpore strukturnim reformama u državama članicama

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 175. stavak treći i članak 177.,

               uzimajući u obzir prijedlog Europske komisije,

               nakon prosljeđivanja nacrta zakonodavnog akta nacionalnim parlamentima,

               nakon savjetovanja s Europskim gospodarskim i socijalnim odborom
                  1
               ,

               nakon savjetovanja s Odborom regija
                  2
               ,

               u skladu s redovnim zakonodavnim postupkom,

               budući da:

               (1)Budući da gospodarsko upravljanje u Uniji doprinosi ekonomskoj, socijalnoj i teritorijalnoj koheziji, trebalo bi biti moguće poduprijeti obveze za provedbu reformi koje preuzmu države članice kako bi provele relevantne preporuke Vijeća ili kako bi se ostvario najveći mogući učinak sredstava namijenjenih za kohezijsku politiku na rast i konkurentnost u posebnom obliku potpore koji se pruža u okviru izravnog upravljanja.

               (2)Kako bi se olakšale reforme koje države članice provode u kontekstu postupka gospodarskog upravljanja, potrebno je državama članicama omogućiti da pričuvu za ostvarenje postignuća uspostavljenu člankom 20. Uredbe (EU) 1303/2013
                  3
                djelomično ili u cijelosti dodijele za potporu obvezama za provedbu reformi koje su preuzele države članice.

               (3)
                     Preraspodjela iz pričuve za ostvarenje postignuća trebala bi biti uvjetovana ispunjenjem preuzetih obveza za provedbu reformi za koje je u postupku europskog semestra utvrđeno da su potrebne. Prioritet bi trebalo dati provedbi strukturnih reformi za koje se očekuje da će najviše doprinijeti otpornosti nacionalnih gospodarstava te imati pozitivne učinke prelijevanja na druge države članice. Među njima su reforme tržišta proizvoda i tržišta rada, porezne reforme, uspostava tržišta kapitala, reforme u cilju poboljšanja poslovnog okruženja i ulaganja u ljudski kapital te reforme javne uprave.

               (4)Primjereno je da države članice predlože detaljan skup mjera za provedbu strukturnih reformi, koji bi trebao sadržavati ključne etape i ciljne vrijednosti te rok provedbe od najviše tri godine.

               (5)Potpora obvezama za provedbu reformi trebala bi imati oblik financiranja koje nije povezano s troškovima kako je navedeno u članku 121. stavku 1. točki (e) Uredbe (EU) ... [revidirana Financijska uredba] u okviru izravnog upravljanja. Iznos dodijeljen za provedbu strukturnih reformi trebao bi biti razmjeran vrsti i važnosti reformi te bi se njime trebala dopuniti postojeća potpora Unije nacionalnim reformama.

               (6)Trebalo bi definirati postupak za utvrđivanje tih obveza, njihova sadržaja i odredbi primjenjivih na taj konkretan oblik potpore.

               (7)Kako bi se omogućila brza primjena mjera predviđenih ovom Uredbom, ova Uredba trebala bi stupiti na snagu sljedećeg dana od dana objave u Službenom listu Europske unije.

               (8)Uredbu (EU) br. 1303/2013 trebalo bi stoga na odgovarajući način izmijeniti,

               DONIJELI SU OVU UREDBU:

               Članak 1.

               Uredba (EU) br. 1303/2013 mijenja se kako slijedi:

               1.
                     U članku 1. prvi stavak zamjenjuje se sljedećim:

               „Ovom Uredbom utvrđuju se zajednička pravila koja se primjenjuju na Europski fond za regionalni razvoj (EFRR), Europski socijalni fond (ESF), Kohezijski fond, Europski poljoprivredni fond za ruralni razvoj (EPFRR) i Europski fond za pomorstvo i ribarstvo (EFPR), koji funkcioniraju u skladu sa zajedničkim okvirom („europski strukturni i investicijski fondovi”, odnosno „ESI fondovi”). Njome se utvrđuju i odredbe potrebne za osiguravanje učinkovitosti europskih strukturnih i investicijskih fondova i njihove međusobne koordinacije te njihove koordinacije s drugim instrumentima Unije, kao i pravila za upotrebu pričuve za ostvarenje postignuća kako bi se poduprle strukturne reforme za koje je u postupku europskog semestra utvrđeno da su potrebne. Zajednička pravila koja se primjenjuju na europske strukturne i investicijske fondove navedena su u dijelu drugom. Pravila koja se primjenjuju na upotrebu cjelokupne pričuve za ostvarenje postignuća ili dijela te pričuve za potporu strukturnim reformama utvrđena su u članku 23.a”

               2.
                     U članak 2. umeće se točka (40):

               „„strukturne reforme” znači reforme za koje je u postupku europskog semestra utvrđeno da su potrebne u skladu s člankom 2.-a Uredbe Vijeća (EZ) br. 1466/97 od 7. srpnja 1997. o jačanju nadzora stanja proračuna i nadzora i koordinacije ekonomskih politika.”

               3.
                     U članku 4. stavak 7. zamjenjuje se sljedećim:

                  „7. Dio proračuna Unije koji se dodjeljuje za europske strukturne i investicijske fondove izvršava se u okviru dijeljenog upravljanja između država članica i Komisije u skladu s člankom 62. Financijske uredbe, uz iznimku iznosa potpore iz Kohezijskog fonda koji se prenosi u Instrument za povezivanje Europe kako je navedeno u članku 92. stavku 6. ove Uredbe, inovativnih mjera na inicijativu Komisije u skladu s člankom 8. Uredbe o EFRR-u, tehničke pomoći na inicijativu Komisije, potpore izravnom upravljanju u skladu s Uredbom o EFPR-u te upotrebe pričuve za ostvarenje postignuća dostupne za fondove za potporu strukturnim reformama u skladu s člankom 23.a.”

               4.
                     U članak 15. stavak 1. točku (a) dodaje se podtočka viii.:

                  „viii. podatke o preraspodjeli pričuve za ostvarenje postignuća upotrijebljenoj u skladu s člankom 22. stavkom 1.a točkom (b);”

               5.
                     U članku 20. prvi stavak zamjenjuje se sljedećim:

                  „Iznos od 6 % sredstava dodijeljenih EFRR-u, ESF-u i Kohezijskom fondu u okviru cilja „Ulaganje za rast i radna mjesta” iz članka 89. stavka 2. točke (a) ove Uredbe, kao i EPFRR-u i mjerama financiranima u okviru dijeljenog upravljanja u skladu s Uredbom o EFPR-u, čini pričuvu za ostvarenje postignuća koja se uspostavlja u sporazumu o partnerstvu i u programima te se dodjeljuje za specifične prioritete ili, kad je riječ o EFRR-u, ESF-u i Kohezijskom fondu, za potporu strukturnim reformama u skladu s člankom 22. ove Uredbe.”

               6.
                     U članak 22. dodaje se sljedeći stavak 1.a:

               „1.a Država članica može odlučiti djelomično ili u cijelosti upotrijebiti pričuvu za ostvarenje postignuća:

               (a)za programe i prioritete u kojima su ključne etape ostvarene u skladu sa stavcima od 2. do 7.;

               (b)ili za potporu strukturnim reformama na temelju obveza za provedbu reformi ispunjenih u skladu sa stavkom 8. i člankom 23.a.”

                  U članak 22. dodaje se sljedeći stavak 8.:

               „8. Uz odluku o upotrebi cjelokupne pričuve za ostvarenje postignuća ili dijela te pričuve za potporu strukturnim reformama u skladu sa stavkom 1.a država članica mora priložiti prijedlog za preuzimanje obveza za provedbu reformi u skladu s člankom 23.a te prijedlog za preraspodjelu cjelokupne pričuve za ostvarenje postignuća ili dijela te pričuve tako što će podnijeti prijedlog o izmjeni u skladu s člankom 16. stavkom 4. i člankom 30. stavkom 3.”

               7.
                     Dodaje se novi članak 23.a:

               „Potpora strukturnim reformama na temelju obveza za provedbu reformi za koje je u postupku europskog semestra utvrđeno da su potrebne

               1. Država članica koja odluči djelomično ili u cijelosti dodijeliti pričuvu za ostvarenje postignuća u skladu s člankom 22. stavkom 1.a točkom (b) Komisiji predlaže detaljan skup mjera primjerenih za provedbu strukturnih reformi u skladu s pravom Unije. Taj prijedlog mora sadržavati obveze za provedbu reformi s utvrđenim ključnim etapama i ciljnim vrijednostima za provedbu reformskih mjera te s rokom provedbe od najviše tri godine.

               2. Komisija ocjenjuje taj prijedlog. Može navesti primjedbe ili zatražiti dodatne informacije. Dotična država članica dužna je dostaviti zatražene dodatne informacije i revidirati obveze za provedbu reformi ako se to od nje zatraži.

               3. Komisija provedbenim aktom donosi odluku u kojoj se utvrđuju obveze za provedbu reformi koje države članice moraju provesti i iznos iz pričuve za ostvarenje postignuća koji se dodjeljuje za potporu tim reformama. Taj iznos mora biti razmjeran vrsti i važnosti reformi te se njime moraju dopuniti druge mjere ili aktivnosti za koje se isplaćuje potpora iz fondova Unije.

               4. Potpora strukturnim reformama država članica u skladu s ovim člankom ima oblik financiranja koje nije povezano s troškovima kako je navedeno u članku 121. stavku 1. točki (e) Financijske uredbe, njome se upravlja u skladu s pravilima za izravno upravljanje utvrđenima u toj uredbi te ona ne zahtijeva nacionalno sufinanciranje. Glava II. poglavlje I. i glave od III. do IX. iz dijela drugog ove Uredbe ne primjenjuju se.

               5. U odluci iz stavka 3. propisuje se da se potpora isplaćuje u cijelosti kad država članica u potpunosti ispuni obvezu za provedbu reformi.

               6. Država članica u okviru mehanizama europskog semestra redovito izvješćuje o napretku u ispunjenju obveze za provedbu reformi. Način izvješćivanja i rokovi za izvješćivanje utvrđuju se u odluci iz stavka 4.”

               8.
                     U članak 91. dodaje se sljedeći stavak:

               „4. Cjelokupna pričuva za ostvarenje postignuća, koja je uključena u iznose iz članaka 91. i 92., ili dio te pričuve može se dodijeliti za potporu strukturnim reformama kako je utvrđeno u članku 23.a na zahtjev države članice u skladu s člankom 22. stavkom 8.”

               Članak 2.

               Ova Uredba stupa na snagu sljedećeg dana od dana objave u Službenom listu Europske unije.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                  Za Europski parlament
                        Za Vijeće

                  Predsjednik
                        Predsjednik

                     (1)

                        SL C, , str. .

                     (2)

                        SL C, , str. .

                     (3)

                        SL L 347, 20.12.2013., str. 320.